שלמה הבלין

שלמה הַבְלִין (נולד בז' באב תש"ב, 21 ביולי 1942) הוא פיזיקאי ישראלי, פרופסור אמריטוס במחלקה לפיזיקה באוניברסיטת בר-אילן. לשעבר דקאן הפקולטה למדעים מדויקים באוניברסיטת בר-אילן ונשיא האגודה הישראלית לפיזיקה. חתן פרס ישראל בתחום חקר הפיזיקה והכימיה (תשע"ח). שלמה הבלין נולד בירושלים ליונה ודוד הבלין. נקרא על שם סבו הרב שלמה זלמן הבלין, מייסד וראש ישיבת תורת אמת. השלים תואר שני בפיזיקה באוניברסיטת תל אביב בהצטיינות ותואר שלישי בפיזיקה, בהצטיינות יתרה, באוניברסיטת בר-אילן. עבודת הדוקטורט שלו עסקה בפיזיקה סטטיסטית. בשנת 1973 מונה למרצה במחלקה לפיזיקה באוניברסיטת בר-אילן, בשנת 1977 עלה לדרגת מרצה בכיר, בשנת 1982 מונה לפרופסור חבר ובשנת 1984 מונה לפרופסור מן המניין. בשנים 1984–1988 היה ראש המחלקה לפיזיקה באוניברסיטה זו. בשנים 1999-2001 היה דיקן הפקולטה למדעים. בשנים 1996-1999 היה נשיא האגודה הישראלית לפיזיקה. היה מנהל צוות הפיתוח של התוכנית "לדעת מדע בשנות 2000", שפיתחה לתלמידי תיכון יחידות לימוד במדע עכשווי ובין תחומי. פרסם למעלה-700 מאמרים בכתבי עת מובילים אשר זכו לציטוטים רבים ביותר. בין מחקריו הבולטים: בשנת 1992, במאמר שפורסם ב-Nature, גילה פרופ' הבלין תבניות מיוחדות בשרשראות ה-DNA. תבניות אלו הביאו בשנים שלאחר מכן להבנת תפקודם של חלקים גדולים ב-DNA שנחשבו בעבר כלא מתפקדים. עמד בראש מחקר, בשיתוף עם עמיתים מישראל ומגרמניה, שחשף כי רעידות אדמה יוצרות תבניות סטטיסטיות, שבעזרתן ניתן לשפר את יכולת החיזוי של חזרתן. המחקר פורסם בשנת 2005 בכתב העת Physical Review Letters של האגודה האמריקאית לפיזיקה. בשנת 2009 פרסם מאמר בכתב העת "Science" שבו הציע, באמצעות מודל מתמטי שיצר להבנת תופעות הווירוסים המתרחשות ברשת מחשבים, את בלימת התפוצה של וירוסי הסלולר. נשוי לחוה לבית אדלר ולהם שתי בנות ושני בנים. וכן 22 נכדות ונכדים. בן דודו, הוא חוקר התלמוד פרופ' שלמה זלמן הבלין. פרופ' הבלין זכה להוקרה אקדמית רבה ולפרסים אחדים, בהם: בשנת 2009 הוענק לו פרס ויצמן למחקרים במדעים מדויקים (יחד עם פרופ' צבי מזא"ה מבית הספר לפיזיקה ואסטרונומיה באוניברסיטת תל אביב). הפרס הוענק לו "על תרומתו הייחודית להבנת דינמיקה במערכות לא מסודרות וברשתות מורכבות, ועל פיתוח מודלים לתופעות כיול בטבע". זכה בפרס רוטשילד במדעי הפיזיקה לשנת ה'תשע"ד. מחקריו של פרופ' הבלין בשנות ה-2000 פרצו דרכים מתמטיות חדשות בתחום הרשתות שהביאו לפעילות מחקרית בין תחומית ענפה. בשנת 2010 הוא פרסם בכתב העת Nature את התורה שאיפשרה לחקור את השפעות האינטראקציה בין רשתות על יציבותן. בשנת 2010 הוענק לו על גילוי ופתוח תורה זו פרס Lielenfeld היוקרתי של האגודה האמריקאית לפיזיקה. פרופ' הבלין הוא היחיד בישראל שזכה בפרס אמריקאי זה, שמוענק מדי שנתיים, עבור תרומה יוצאת דופן ביותר לפיזיקה. בשנת 2017 זכה בפרס "מסדר כוכב איטליה" על הישגיו יוצאי הדופן ועל חיזוק קשרי המחקר בין ישראל לאיטליה. בשנת 2017 היה למדען הישראלי המצוטט ביותר בכתבי עת מדעיים. בשנת 2018 נבחר לחתן פרס ישראל בתחום חקר הפיזיקה והכימיה על תרומתו לחקר פיזיקה סטטיסטית והשלכותיה במערכות מורכבות בשטחים שונים. על פי Web of Science פרופ' הבלין ניצב ב-1% העליון של המדענים המצוטטים ביותר בעולם בשנת 2020, בכלל התחומים. מדיה וקבצים בנושא שלמה הבלין בוויקישיתוף אתר האינטרנט הרשמי של שלמה הבלין שלמה הבלין, באתר פרויקט הגנאלוגיה במתמטיקה שלמה הבלין, באתר ResearchGate שלמה הבלין, באתר גוגל סקולר פרופ' שלמה הבלין, באתר פרס ישראל פרופ' שלמה הבלין – חתן פרס ישראל בתחום חקר הפיזיקה, באתר "הידען", 12 בפברואר 2018 מתי תתרחש רעידת האדמה הבאה?, באתר ynet, 13 בנובמבר 2005 אלכס דורון, כשהסלולרי חוטף וירוס, באתר nrg‏, 4 בנובמבר 2009 אריה גולן עם הבוקר הזה - 12.02.18, ראיון של אריה גולן עם פרופ' שלמה הבלין על תחום הרשתות (החל מ-44:42 דקות) שלמה הבלין (1942-), דף שער בספרייה הלאומית רשימת מקבלי תארים ותעודות, מעריב, 29 ביוני 1970 אבי בליזובסקי, ‏חוקרים מהאוניברסיטה העברית, בר אילן והטכניון זכו בפרס רוטשילד לשנת 2014, באתר "הידען", 20 בנובמבר 2013 שירות הידען, ‏שלמה הבלין מבר אילן, אלי קשת ואבנר דה שליט מהאוני' העברית ושלמה שמאי מהטכניון זכו בפרס רוטשילד, באתר "הידען", 17 במרץ 2014 איטליה העניקה את העיטור האזרחי הגבוה לחוקר פרופ' שלמה הבלין, מהמחלקה לפיזיקה באוניברסיטת בר-אילן | אוניברסיטת בר-אילן, באתר www1.biu.ac.il פרופ' שלמה הבלין הוא חתן פרס ישראל בתחום חקר הפיזיקה והכימיה, בערוץ 7